CELEX: 32018D0279
Language: mt
Date: 2018-02-20 00:00:00
Title: Deċiżjoni ta' Implimentazzjoni tal-Kunsill (UE) 2018/279 tal-20 ta' Frar 2018 li tawtorizza lil Malta biex tapplika miżura speċjali ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud

24.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 54/14
            
         DEĊIŻJONI TA' IMPLIMENTAZZJONI TAL-KUNSILL (UE) 2018/279
   tal-20 ta' Frar 2018
   li tawtorizza lil Malta biex tapplika miżura speċjali ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395 tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Taħt il-punt 13 tal-Artikolu 287 tad-Direttiva 2006/112/KE, Malta tista' teżenta tliet kategoriji ta' persuni taxxabbli mit-taxxa fuq il-valur miżjud (VAT): dawk li l-fatturat annwali tagħhom ma jkunx ogħla minn EUR 37 000 jekk l-attività ekonomika tkun tikkonsisti prinċipalment fil-provvista tal-merkanzija; EUR 24 300 jekk l-attività ekonomika tkun tikkonsisti prinċipalment fil-provvista ta' servizzi b'valur miżjud baxx (inputs għoljin); u EUR 14 600 f'każijiet oħrajn, jiġifieri ta' provvista ta' servizzi b'valur miżjud għoli (inputs baxxi).
            
         
               (2)
            
            
               B'ittra rreġistrata mal-Kummissjoni fit-22 ta' Settembru 2017, Malta talbet awtorizzazzjoni biex tapplika miżura speċjali ta' deroga mill-Artikolu 287 tad-Direttiva 2006/112/KE (“il-miżura speċjali”), li tippermetti lil Malta żżid il-livell tal-iktar livell baxx minn EUR 14 600 għal EUR 20 000 għall-provvista ta' servizzi b'valur miżjud għoli (inputs baxxi) mill-1 ta' Jannar 2018.
            
         
               (3)
            
            
               F'konformità mal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra b'ittra ddatata 3 ta' Novembru 2017 bit-talba li għamlet Malta. Il-Kummissjoni nnotifikat lil Malta b'ittra ddatata 7 ta' Novembru 2017 li hija kellha l-informazzjoni kollha meħtieġa biex tikkunsidra t-talba.
            
         
               (4)
            
            
               Il-miżura speċjali mitluba hija skont l-objettivi tal-Komunikazzjoni tal-Kummissjoni tal-25 ta' Ġunju 2008 intitolata “‘Aħseb l-Ewwel fiż-Żgħir’ – ‘Att dwar in-Negozji ż-Żgħar’ għall-Ewropa”.
            
         
               (5)
            
            
               Minħabba li l-miżura speċjali għandha tirriżulta fi tnaqqis tal-obbligi tal-VAT u, għalhekk, fi tnaqqis tal-piż amministrattiv u l-kostijiet għall-impriżi ż-żgħar, jenħtieġ li Malta tiġi awtorizzata biex tapplika l-miżura għal perjodu limitat, sal-31 ta' Diċembru 2020. Jenħtieġ li l-persuni taxxabbli jibqgħu jistgħu jagħżlu l-arranġamenti normali tal-VAT.
            
         
               (6)
            
            
               Abbażi tal-informazzjoni li pprovdiet Malta, il-miżura speċjali ser ikollha impatt negliġibbli fuq l-ammont globali tad-dħul mit-taxxa miġbur fl-istadju tal-konsum finali.
            
         
               (7)
            
            
               Sabiex jiġi żgurat li jinkisbu l-objettivi insegwiti mill-miżura speċjali, b'mod partikolari dawk li jnaqqsu l-effetti ta' tfixkil u jiżguraw kondizzjonijiet ekwivalenti ta' kompetizzjoni, ikun adatt li din id-Deċiżjoni tapplika mill-1 ta' Jannar 2018. Permezz ta' applikazzjoni retroattiva tal-miżura speċjali, l-aspettattivi leġittimi tal-persuni kkonċernati jiġu rrispettati, billi l-miżura speċjali ma tinċidix fuq id-drittijiet u l-obbligi ta' operaturi ekonomiċi jew individwi.
            
         
               (8)
            
            
               Minħabba li l-Artikoli 281 sa 294 tad-Direttiva 2006/112/KE li jirregolaw l-iskema speċjali għal impriżi żgħar attwalment huma soġġetti għal rieżami, huwa possibbli li tidħol fis-seħħ direttiva li temenda dawk id-dispożizzjonijiet tad-Direttiva 2006/112/KE qabel jiskadi l-perjodu ta' validità tal-miżura speċjali fil-31 ta' Diċembru 2020, f'liema każ din id-Deċiżjoni ma tibqax tapplika.
            
         
               (9)
            
            
               Il-miżura speċjali ma għandha l-ebda impatt fuq ir-riżorsi proprji tal-Unjoni li jakkumulaw mill-VAT minħabba li Malta ser twettaq kalkolu ta' kumpens skont l-Artikolu 6 tar-Regolament tal-Kunsill (KEE, Euratom) Nru 1553/89 (2),
            
         ADOTTA DIN ID-DEĊIŻJONI:
   Artikolu 1
   B'deroga mill-punt 13 tal-Artikolu 287 tad-Direttiva 2006/112/KE, Malta hija awtorizzata li teżenta mill-VAT lil persuni taxxabbli li l-attività ekonomika tagħhom tkun tikkonsisti prinċipalment fil-provvista ta' servizzi b'valur miżjud għoli (inputs baxxi) u li l-fatturat annwali tagħhom ma jkunx ogħla minn EUR 20 000.
   Artikolu 2
   Din id-Deċiżjoni għandha ssir effettiva fil-jum tan-notifika tagħha.
   Għandha tapplika mill-1 ta' Jannar 2018 sal-31 ta' Diċembru 2020, jew sad-dħul fis-seħħ ta' direttiva li temenda l-Artikoli 281 sa 294 tad-Direttiva 2006/112/KE, skont liema data tiġi l-ewwel.
   Artikolu 3
   Din id-Deċiżjoni hija indirizzata lil Malta.
   
      Magħmul fi Brussell, l-20 ta' Frar 2018.
      
         
            Għall-Kunsill
         
         
            Il-President
         
         V. GORANOV
      
   
   
      (1)  ĠU L 347, 11.12.2006, p. 1.
   
      (2)  Ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).